**Ca ieri si azi**

*Theodor Şerbănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca ieri şi azi si azi ca mîni

Tot depărtat de tine,

Şi zile trec,trec săptămîni

De lunga-ţi lipsă pline !

Şi lipsa-ţi o străbat,tu ştii,

Ducîndu-ţi dragă dorul

Precum s-ar duce prin pustii

Cu setea-i călătorul.

În orizonturi făr'de fund

Dau liber drum privirii,

Si nevăzîndu-te,m-afund

În lumea-nchipuirii.

Ş-aici ,eu însumi Dumnezeu,

Din doruri arzătoare,

Din razele de curcubeu,

Din mirosul de floare,

Din tainele care-ntr-amurg

Dau freamătul pădurii,

Din armoniile ce curg

În vinele naturii,

Te plăsmuiesc din nou cum eşti,

Cînd esti tu lîngă mine,

Cu-aceleaşi farmeci femeieşti,

Ce m-au legat de tine !

Şi-n aiurări adînc căzut,

Iţi murmur lin amoru-mi:

Cînd însă dau să te sărut,

Sărut...în gol tot doru-mi.

Astfel cu lipsa ta străbat,

Ducîndu-ţi vecnic dorul,

Precum se duce însetat

Prin stepe călătorul !...